## ****Na Liparu – analiza pesme****

Pesma „Na Liparu“ Đure Jakšića, napisana je 1867. godine, nakon što je pesnik kao učitelj premešten iz Kragujevca u mesto Sabatni kod Jagodine kao kaznu zbog svog temperamenta koje je izazivalo sukobe. Naslov pesme označava mesto na kojem rastu lipe, što je verovatno bilo to njegovo novo radno mesto. Iako se ovaj naslov najčešće stavlja uz pesmu „Veče“, nekada je označavao dve pesme, pesmu „Veče“ i pesmu „[Ponoć](http://www.lektira.rs/ponoc-dura-jaksic/)„. Pesma „Ponoć“ sadržajno se nastavlja na pesmu „Veče“, tako da tematski turobna slutnja i razočarenje prve pesme gradira u apsolutni pesimizam i očaj u drugoj pesmi.

Pesma „Veče“, koju sada obrađujemo kao samostalnu pesmu „Na Liparu“, napisana je u formi dijaloga tj. dvopeva – pevanja u dva glasa. Tako je pesnik uspio da stvori dva lirska subjekta od kojih svaki predstavlja dve različite perspektive gledanja na život. Prvi lirski subjekat je sam pesnik i njegovo pevanje je elegično. Ono je puno tuge, boli i razočaranja. Ritam stihova prvog lirskog subjekta je spor, jer su strofe napisane dugim jedanaestercima i dvanaestercima, a zbog sadržaja prati ih i tmurna atmosfera.

Drugi dio dijaloga peva drugi lirski subjekat kojeg čine ptice. Kakva je priroda ptičjeg cvrkuta, takav je stil i stihova kojeg pevaju ptice. Ovaj dio pesme napisan je u formi ditiramba. Ritam u njoj je vrckav, poletan, što se postiže stalnom, ali jednostavnom rimom, kratkim stihovima nekada dodatno odeljenim zarezima. Stihovi su napisani od tek tri, četiri ili pet slogova i zbog toga su gotovo onomatopejne – oponašaju ptičji pev. Ali ovoga puta, taj pev nije samo glasanje, već i govor, koji predstavlja jednu vedru, radosnu stranu života. Budući da su pitce te koje otkrivaju svoje neiskvarene osećaje, ovi stihovi su i stilska figura personifikacija, jer njima pesnik pticama daje ljudske osobine. Slike u ovim stihovima su svetle, otkrivaju lepe osećaje, ljubav, nevinost, pa su potpuni kontrast pevanju prvog lirskog subjekta.

Pesma započinje elegičnom sekstinom prvog lirskog subjekta, koji odmah na početku pesme iznosi retorička pitanja:

„Jeste li mi rod?… siročići mali  
Il’ su i vas, možda, jadi otrovali,  
ili vas je slabe progonio svet?“

Na ova pitanja pesnik ne očekuje odgovor, već po njima vidimo da on pretpostavlja da su i ptice, baš poput njega „jadi otrovali“ i „progonio svet“. To vidimo već po tome što im se pesnik obraća nazvavši ih „siročići mali“. On ih već žali, iako još ništa o njima ne zna. Zato želi da im pruži zajedništvo da zajedno mogu da budu tužni. Ali ptice se pokažu posve suprotnima. Njihov pev je veseo, razigran, potpuna suprotnost pevanju prvog lirskog subjekta. One kažu da, iako su male, znale su da će ih on (pesnik) najviše voleti. Jednostavna rima od ovog pevanja učinila je od strofe gotovo pa dečju brojalicu, pogotovo s obzirom na posledni stih – „Ciju ci“ – koji je čisto onomatopesko iskazivanje ptičje razigranosti, pa i pesnikova humora.

Treća strofa ponovo pripada pesniku, prvom lirskom subjektu. Započinje gotovo vedro, jer se prvi dio strofe odnosi na ptice. Radost ptica kao da je prešla i na pesnika, ali samo nakratko – nije mogla da se održi do kraja strofe. Pesnik najpre nazove ptice svojim drugarima i starim poznanicima, tako ih personalizujući. Hvali njihovo dobro srce i medenu pesmu, ali onda, kao kontrast tomu, predstavlja svoje uništeno srce. Kaže da su mu srce uništili zli ljudi „Pa se mesto srca uhvatio led“. Ovo je metafora koja predstavlja čoveka koji više nikome ne veruje i ne može više da voli. Ptice mu na to odvrate da će one doći i otopiti mu srce:

„S belom bulom  
Sa zumbulom,  
Saren – rajem,  
Rajskim majem,  
Cvećem, mirom,  
Sa leptirom…“

Ptice ne pristaju na sumorne osećaje, pa na svaku pesnikovu jadivkovku one odvraćaju veseljem i ljubavlju. Donose radost gde god dođu, pa su tako rešile da donesu radost i pesniku. U ovoj strofi primećujemo lepe motive iz prirode, simbole proleća, novog rađanja i buđenja iz učmalosti. Motivi leda iz prošle strofe, simboli zime, u kontrastu su s motivima zumbula cveća i leptira, simbola proleća.

Ali iako su ptice nastojale da donesu radost i novu nadu, zadnju reč ipak ima pesnik. Poslednja strofa pripada njemu. Ptice ponovo naziva „jadni sirotani“, a onda počinje da govori o svojoj teškoj sudbini. Koristi motive iz poslednje strofe, kojima su ptići iskazivali sreću, kako bi pomoću njih iskazao svoju tugu. Kaže da su njegovi lepi dani prošli, cveće je uvelo, maj je pobego… Sve što mu je ostalo je „skrhana biljka“. Ovaj motiv poređuje, pa kaže da je „ko tužan miris uvelog bosiljka“. Poslednji stih zadnji je čavao tuge u pesnikovom lijesu od života. Kaže da mu je duša „Jedna teška rana, težak udisaj“, metaforični izraz koji potpuno opisuje bol i jad kojeg pesnik oseća.

Elegični stihovi prvog lirskog subjekta (pesnika) pisani su sekstinama, u kojima se izmenjuju jedanaesterci i dvanaesterci. Rima u tim strofama najpre je uzastopna, a onda obgrljena. Ditiramb kojim je izrečeno pevanje ptica sastoji se od osam kratkih stihova, najčešće četveraca, ali ima i pokoji peterac i stihovi od samo tri sloga. Zbog ovih odlika, strofe prvog i drugog lirskog subjekta ritmički se potpuno razlikuju, a razlika se vidi naravno i u tonu, atmosferi strofe, izrazu, motivima i ideji strofe.

Domaci zadatak –

Odgovorite na pitanja koja su na kraju pesme, na 101.strani u Citanci